7 Modimo o ne a reile Adame a re: “Ka letsatsi le o jang mo go sone [setlhare sa kitso ya molemo le bosula] ruri o tla swa.” Adame a ka tswa a ile a tsaya gore letsatsi leo ke “letsatsi” la diura tse 24. Fa a sena go tlola taelo ya Modimo, a ka tswa a ile a lebelela gore Jehofa a tseye kgato, pele letsatsi le phirima. Jehofa o ne a ya go buisana le banyalani bano, “mo e ka nnang ka nako ya go foka ga phefonyana ya letsatsi leo.” (Gen. 3:8) Go ne ga nna jaaka e kete o tsentse tsheko, a batla boammaaruri ka go botsa Adame le Efa dipotso. (Gen. 3:9-13) Morago ga moo o ne a atlhola badiraphoso bao. (Gen. 3:14-19) Fa a ka bo a ba bolaile ka yone nako eo, boikaelelo jwa gagwe ka Adame le Efa le lotsalo lwa bone, bo ne bo ka se direge. (Isa. 55:11) Le fa a ile a ba tlhomamisetsa gore ba tla swa mme le ditlamorago tsa boleo di ile tsa simolola go direga ka yone nako eo, o ne a letla Adame le Efa go tshola bana ba ba neng ba tla solegelwa molemo ke dithulaganyo tse dingwe tse a neng a tla di dira. Ka jalo, Modimo o ne a tsaya Adame le Efa ba sule ka lone letsatsi le ba neng ba leofa ka lone, mme e re ka mo go Jehofa “letsatsi” le le lengwe le lekana le dingwaga di le 1 000, tota ba ne ba swa mo go lone letsatsi leo.—2 Pet. 3:8.